бұйрыққа 4 қосымша

**Автомобиль көлік құралын тоқтату туралы актіні толтыру қағидалары**

**1-тарау. Жалпы ережелер**

1. Осы Автомобиль көлік құралын тоқтату туралы актіні толтыру қағидалары «Қазақстан Республикасындағы кедендік реттеу туралы» Қазақстан Республикасы Кодексінің (бұдан әрі – Кодекс) 18-1-бабы 3-тармағына сәйкес әзірленді және автомобиль көлік құралын тоқтату туралы актіні толтыру тәртібін айқындайды.

2. Осы Қағидаларда мынадай негізгі ұғымдар пайдаланылады:

1) көлік құралын тоқтату – кедендік бақылау жүргізу үшін екі сағаттан аспайтын уақытқа кедендік бақылау аймағынан тыс жерде көлік құралының, оның ішінде тауарларды халықаралық тасымалдауды жүзеге асырмайтын көлік құралының қозғалысын әдейі тоқтату;

2) лауазымды адам – Кодекстің 2-бабына сәйкес мемлекеттік кірістер органдарында құрылған ұтқырлық топтың құрамына кіретін мемлекеттік кірістер органдарының лауазымды адамы.

**2-тарау. Автомобиль көлік құралын тоқтату туралы актіні толтыру тәртібі**

3. Автомобиль көлік құралын тоқтату туралы актіні осы Қағидаларға   
3 – қосымшаға сәйкес нысан бойынша 18 және 18-1-бапқа сәйкес автомобиль көлік құралдарын тоқтату кезінде жүргізілген кедендік, өзге де құжаттарды және (немесе) мәліметтерді тексеру нәтижелері бойынша мемлекеттік кірістер органының лауазымды адамы жасайды.

Бұл ретте автомобиль көлігін тоқтату туралы акт 3 (үш) данада жасалады және мемлекеттік кірістер органының лауазымды адамы қол қояды.

1 (бір) дана автомобиль көлік құралын тоқтату материалына қоса тіркеледі, 2 (екінші) данасы тауарларға кедендік жете тексеруді және (немесе) кедендік қарап-тексеруді жүзеге асыратын мемлекеттік кірістер органына жолданады.

1. (үшінші) данасы көлік құралын басқаратын, оның ішінде тауарларды

халықаралық тасымалдауды жүзеге асырмайтын тұлға қол қойғыза отырып табыс етіледі.

Автомобиль көлігін тоқтату туралы акт арнайы тіркеу журналында тіркеледі, ол нөмірленуге, тігілуге және мемлекеттік кірістер органының мөрімен бекітілуге тиіс.

4. Автомобиль көлік құралын тоқтату туралы актіде мынадай мәліметтер көрсетіледі:

1) автомобиль көлік құралын тоқтату туралы актінің жасалған күні мен нөмірі;

2) көлік құралының тоқтау орны, күні және уақыты;

3) тексеруді жүзеге асыратын органның атауы;

3) автомобиль көлік құралын тоқтату туралы талаптың күні мен нөмірі;

4) автомобиль көлік құралын тоқтатудың негізі;

5) мемлекеттік кірістер органы лауазымды адамының лауазымы, тегі, аты және әкесінің аты (егер ол жеке басты куәландыратын құжатта көрсетілсе) (бұдан әрі – Т.А.Ә.);

6) жүргізуші туралы мәліметтер (Т.А.Ә.), жеке куәліктің (төлқұжаттың) және жүргізуші куәлігінің нөмірі мен күні көлік құралын басқару құқығына арналған жүргізуші куәлігі не жүргізуші куәлігінің орнына берілген уақытша куәлік);

7) ұсынылған тауарға ілеспе құжаттарда осындай мәліметтер болған кезде тауарларды жөнелтуші туралы мәліметтер, сондай-ақ тауарларға қатысты өкілеттіктері бар немесе осындай тауарлар сатып алынған тұлға туралы мәліметтер;

8) автомобиль көлігі туралы мәліметтер (көлік құралының мемлекеттік тіркеу нөмірі, көлік құралының маркасы, моделі, түсі, түрі, көлік құралын мемлекеттік тіркеу туралы куәлік);

9) техникалық құралдарды қолдану туралы мәліметтер;

10) кедендік бақылаудың өзге де нысандарын және кедендік бақылауды жүргізуді қамтамасыз ететін шараларды қолдану туралы мәліметтер;

11) Қазақстан Республикасының халықаралық шарттарын, Еуразиялық экономикалық одақтың кеден заңнамасын, Қазақстан Республикасының кеден және (немесе) өзге де заңнамасын ықтимал бұзушылықтар туралы куәландыратын анықталған белгілердің (фактілердің) сипаттамасы;

12) тексеру нәтижелері бойынша қорытындылар.

Қазақстан Республикасының халықаралық шарттарын, Еуразиялық экономикалық одақтың кеден заңнамасын, Қазақстан Республикасының кеден және өзге де заңнамасын бұзушылықтар белгіленбеген кезде автомобиль көлік құралын тоқтату туралы актіде мұндай тексеруді жүргізу сәтінде бұзушылықтар анықталмағаны туралы жазба енгізіледі.

5. Жүргізуші автомобиль көлігін тоқтату туралы актіні алудан бас тартқан жағдайда мемлекеттік кірістер органының лауазымды адамы бұл туралы осындай актіде тиісті жазба жасайды.